Diari Oficial de la Generalitat Valenciana


Sumari del DOGV 5158, del 20-12-2005 (2005/13593)

Concurs per a la publicació de dos treballs d'investigació o tesis doctorals finalitzats o defensats durant l'any 2005.
-----------------------------------------------------------------------------------------------------------------------

### Dades del document

Número de DOGV
:   5158

Data del DOGV
:   20-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13753


Organisme emissor
:   Corts Valencianes

Tipus de document
:   Concurs

Concurs per a la publicació de dos treballs d'investigació o tesis doctorals finalitzats o defensats durant l'any 2005. [2005/X13811]
  
La Mesa de les Corts Valencianes, en la reunió del dia 9 de setembre de 2003, va adoptar l'acord 96/VI pel qual es decidia continuar durant la VI legislatura la col·lecció de llibres Temes de les Corts Valencianes, consistent en la publicació anual de dos treballs d'investigació o tesis doctorals el contingut dels quals tinga una relació directa amb el dret parlamentari o amb l'activitat concreta que realitzen habitualment les Corts Valencianes. Així mateix, per acord de la Mesa de les Corts 1.306/VI, es va acordar publicar les bases del concurs per a la publicació de dos treballs d'investigació o tesis doctorals finalitzats o defensades l'any 2005, d'acord amb les bases següents:
  
Primera. Podran optar a la publicació d'aquests treballs totes les persones que hagen realitzat treballs d'investigació o hagen defensat les tesis doctorals durant l'any 2005, en qualsevol de les universitats de la Comunitat Valenciana.
  
Segona. L'objecte del treball d'investigació o tesi doctoral podrà ser qualsevol tema relacionat amb el dret parlamentari o amb l'activitat concreta que realitzen les Corts Valencianes.
  
Tercera. La decisió quant a les obres seleccionades per a la publicació correspondrà a la Mesa de les Corts Valencianes que podrà comptar amb l'assessorament d'experts i que farà pública la decisió abans del 19 de juny de 2006. El concurs podrà ser declarat desert i la decisió de la Mesa de les Corts Valencianes serà inapel·lable.
  
Quarta. Els qui desitgen optar a la publicació del seu treball hauran de presentar davant la Mesa d'aquestes Corts, abans del 17 d'abril de 2006, una instància en la qual conste el nom, els cognoms, l'adreça i l'edat del sol·licitant.
  
En el cas de treballs d'investigació haurà de fer-se'n constar la data de la realització i, si escau, les ajudes rebudes per a aquest i la direcció o la coordinació.
  
En el cas de les tesis doctorals haurà de fer-se'n constar la data de lectura i la defensa, la qualificació i el director o la directora.
  
Aquesta instància s'haurà d'acompanyar de:
  
1. Currículum del sol·licitant, amb els documents que acrediten la veracitat dels mèrits al·legats.
  
2. Informe de la persona que haja dirigit o coordinat la tesi doctoral o el treball d'investigació, expressant les raons que, al seu judici, justifiquen i aconsellen la publicació del treball.
  
Cinquena. Les persones seleccionades assumeixen l'obligació de signar un contracte amb la cambra en el qual declaren l'autoria del text; que és original seu i no infringeix altres drets reconeguts; que se cedeixen en exclusiva a les Corts Valencianes els drets de traducció, reproducció, publicació, difusió i venda de l'obra objecte de la publicació; que concedeix a l'editor l'opció per a reeditar successivament l'obra dins del termini màxim d'un any després d'haver-se esgotat els exemplars de l'edició anterior, i que concedeix a l'editor l'opció per a la venda dels drets de traducció de l'obra a altres idiomes durant la vigència del contracte d'edició.
  
Sisena. Les Corts Valencianes s'obliguen a posar a la venda, en un termini no superior a dos anys, la primera edició de l'obra seleccionada. Aquest termini es comptarà a partir del dia en què la part autora lliure l'original complet de l'obra en condicions adequades per a la impressió.
  
Les Corts Valencianes remetran a la persona autora un joc de proves per a la correcció del text, que es compromet a tornar-lo en un termini de vint dies amb les correccions pertinents, que hauran de ser incorporades al text.
  
Si transcorregut aquest termini la part autora no lliura les proves corregides, les Corts Valencianes podran fer-ne la correcció sense que els pertoque cap responsabilitat si el resultat de la correcció no fóra satisfactori per a l'autor o autora.
  
D'altra banda, les Corts Valencianes s'obliguen a fer figurar el nom de la persona autora en forma destacada en tots els exemplars de l'obra i a incloure'n la menció internacional de reserva de propietat intel·lectual seguida del nom i cognoms, el pseudònim i l'any de la primera edició, a més de la menció al seu copyright editorial.
  
Setena. L'autor rebrà en concepte de drets d'autor de l'obra objecte de la concessió la quantitat de mil euros (1.000,00 euros).
  
El preu de la venda el fixaran les Corts Valencianes una vegada coneguts els costos de l'edició i el notificarà a l'autor o autora en el termini de quinze dies.
  
L'editor s'obliga a lliurar gratuïtament a l'autor o autora 50 exemplars de la primera edició de l'obra i 25 de cada edició successiva.
  
Vuitena. Les persones seleccionades assumeixen l'obligació de lliurar el treball, amb suport informàtic, en un termini no superior als trenta dies des de la notificació, a la part autora, de la selecció per l'òrgan rector de les Corts Valencianes.
  
Les innovacions (incloent-hi la supressió o la inclusió de paràgrafs) establertes per l'autor i que suposen un augment superior a un 10 per 100 del cost total de la composició de l'obra seran a compte de l'autor o autora. No es comptabilitzaran com a tals les de caràcter tipogràfic que aniran sempre a càrrec de l'editor.
  
Novena. Els treballs que desitgen concórrer al concurs s'hi presentaran impresos, sense esmenes, esborraments o raspadures, i en disquet en sistema word de Microsoft per a windows o assimilable.
  
Tindran una extensió mínima de 125 fulls i màxima de 250 i hauran d'estar redactats, indistintament, en valencià o castellà. De cada treball es presentaran tres exemplars, en suport paper, dels quals se'n tornarà a les persones que els presenten un degudament segellat i registrat amb la data de presentació.
  
Els treballs es presentaran en el període comprés entre l'1 de gener i el 17 d'abril de 2006, al Registre de les Corts Valencianes.
  
Deu. La participació en la convocatòria suposa l'acceptació íntegra d'aquestes bases i les decisions de la Mesa de les Corts Valencianes, qui està capacitada per resoldre de forma inapel·lable tots els incidents o les reclamacions que es presenten.
  
Onzena. Aquesta convocatòria es publicarà en el Butlletí Oficial de les Corts Valencianes i es notificarà a totes les universitats valencianes.